## El Consell aprova l’adquisició de 500.000 dosis de vacunes contra el pneumococ

*** L’objectiu és garantir la vacunació de la població infantil, així com en la població adulta i grups de risc en els quals està indicada
* El valor estimat del contracte ascendix a 47,9 milions d’euros i la duració és de dos anys amb possibilitat de pròrroga altres dos anys més**

El Consell ha autoritzat la tramitació del contracte per a l’adquisició i subministrament de vacunes contra el pneumococ destinades al desenvolupament de les campanyes d’immunització de la Conselleria de Sanitat.

En concret, s’adquiriran 500.000 dosis de la vacuna antipneumocòccica per a garantir la vacunació de la població infantil, així com de la població adulta i en els grups de risc en els quals està indicada.

La vacuna que s’adquirirà és la vacuna conjugada de 20 serotips, que substituirà una vegada formalitzat el contracte la vacuna conjugada de 13 serotips, que és la que s’està administrant actualment en el primer any de vida. Estos set serotips de més de la vacuna augmentaran de manera significativa la protecció de la població infantil.

En els últims cinc anys la pneumònia va ser la manifestació més comuna de malaltia pneumocòccica invasiva (MPI) en menors de 5 anys, que representen el 41,2 % dels casos, seguida de la sèpsia (24 %). Han generat més 700 ingressos en hospitals amb 7,11 dies d’estada.

Així mateix, en els majors de 65 anys, la pneumònia va ser la manifestació més comuna de malaltia pneumocòccica invasiva, que va representar el 52,8 % dels casos. A més, la majoria dels casos (94,2 %) van requerir hospitalització, amb una estada mitjana de 12,2 dies.

En este sentit, els grups indicats són persones d’entre 18 anys i 64 anys amb determinats factors de risc, les persones sanes en el primer any de vida i de 65 anys i més, i la població major de residències.

El valor estimat del contracte, que consta d’un únic lot, ascendix a 47,9 milions d’euros i té una duració de dos anys, amb possibilitat de pròrroga fins a altres dos anys més.

Les dosis d’estes vacunes es distribuiran en els centres sanitaris de la Conselleria de Sanitat per al desenvolupament de les campanyes de vacunació una vegada s’haja formalitzat este contracte.

Fecha: 23/07/2024